Subiectum in Domino famulatum. Magnifice pater egregieque magister, altissimas vestre claritudini totis meis ex precordiis effundo gratias vsque acceptabiles, cum vestra in me beneficia tam cumulata atque copiosa sint, propter largissimum id donum per vos delegatum et peroptime (= peroportune) ad manus meas allatum, de quo incredibili quodam affectus sum gaudio dum vestras dulcissimas inspexi perspexique litteras, omni denique suauitate amenitateque refertas, haud castigacione aliqua uel acerbitate proueniente, set documenta paternalia et premunimenta salutaria vndique sunt dotate. Tandem id poeticum carmen et Virgilianum meam pertentauit mentem, sic inquiens: Semper honos nomenque tuum laudesque manebunt, premia digna ferant, que te tam leta tulerunt secula, quem tanti talem genuere parens (= parentes), quod digne, probabiliter, laudabiliterue de vestra munificencia, honorificencia, dignitate agere, dicere, asserere possum. Ni vestra esset dignitas, prochdolor, omni vigore essem destitutus et mea spes totaliter frustrata. Post festum assumpcionis diue virginis Johannes Petri versus Coloniam viam secauit, Iohannes Stwt nauigato mari portum Lubecensem solidus accepit, nouellas exaltacione sancte crvcis a Ragualdo Johannis ex Sundis obtinui litteras, que indicarunt eum studium, jampridem per ipsum inceptum, velle repetere. Nouitates huic commisi nuncio; infinite sunt, quas ob angustiam temporis pertranseo; literas tamen, que dignitati vestre et dominis meis capitularibus conscripsi, partim tangunt easce. Dominus vos conseruet longeuaque felicitate viuere faciat. Venerabilis pater, meam, deprecor, attendite vtilitatem et futuris temporibus manus adiutrices dignemini impertiri. Ex achademia Rostochiana, die crvcis anno Domini 1512. Petrus Iohannis Sild, vester inclinatissimus. Adress: Magnifico viro egregioque domino et magistro, magistro Paulo Skeel, alme ecclesie Aboensis archidiacono, patri suo limpidissimo.